Enmig de la crisi política i social pel coronavirus, apareix una notícia que ens permet ser una mica més optimistes en la contenció de la pandèmia. Aquest dilluns comença a Catalunya el primer assaig clínic per provar l’eficàcia d’un tractament contra el virus. Les opcions que dona són molt esperançadores, perquè serviria tant per les persones que ja han estat encomanades, com per les que encara no s’han contagiat.

En el cas de les primeres, el tractament faria que virus perdés força i evitaria que el traslladessin a altres persones. A més, també podria servir com a mesura de protecció per les persones sanes (pràcticament com si fos una vacuna).

La consellera de Salut, Alba Vergés, ho ha anunciat a TV3.

En els positius intentem que no transmetin el virus. Per això se’ls donarà un antiretroviral per baixar la càrrega vírica. I en els contactes una altra cosa que fa que no desenvolupin la malaltia Alba Vergés consellera de Salut

Comencen a reclutar 3.000 pacients

Salut comença aquest mateix dilluns a reclutar-ne pacients. A diferència de la resta que s’han engegat fins ara, no busca una cura a la malaltia sinó evitar que es propagui.

En total necessitaran unes 3.000 persones que ja han donat positiu i els seus possibles contactes, i se centraran en dues zones: Igualada i els municipis del voltant que estan confinats i també el nord de Barcelona. L’estudi anirà en dos fronts. Als pacients ja infectats els donaran un medicament que es fa servir per reduir la càrrega viral en pacients del VIH i que hauria d’impedir que passin el virus a altres persones. Als contactes, els tractaran amb un fàrmac antic de la malària i que ara s’utilitza per exemple, en casos de lupus i que servirà per evitar que el virus pugui infectar les cèl·lules. Els detalls, els ha donat l’investigador de l’Hospital Germans Trias i Pujol, Oriol Mitjà.

La intenció és veure quants dels contactes acaben o no infectats i per això, confien tenir resultats ràpids. Un estudi que impulsa el departament de Salut però que ja s’hi han interessat a nivell internacional, per exemple, la fundació del matrimoni Gates

A banda d’Oriol Mitjà, l’estudi el lidera el mateix departament de Salut, juntament amb l’Agència de Qualitat i Avaluació Sanitàries de Catalunya. El mateix investigador és optimista i diu que tindran els primers resultats d’aquí a només 21 dies.

A més de ser innovador, pensem que la probailitat que sigui eficaç és alta. Tindrà un impacte immediat en aquelles persones que rebin el tractament. En tres setmanes tindrem resultats Oriol Mitjà metge especialista en malalties infeccioses

De moment, no s’ha fet públic a quin hospital es farà aquest assaig clínic.